text: রোবট বানাল কুমিল্লার ব্রিটানিয়া বিশ্ববিদ্যালয়ের দুই শিক্ষার্থী | 457857|| Bangladesh Pratidin
  প্রকাশ : ১৭ সেপ্টেম্বর, ২০১৯ ১৮:০৮
  কুমিল্লা বিশ্ববিদ্যালয়ের তিন শিক্ষার্থীর পর এবার কুমিল্লার একটি বেসরকারি বিশ্ববিদ্যালয়ের দুই শিক্ষার্থী রোবট তৈরি করেছে। তারা হচ্ছে কুমিল্লার ব্রিটানিয়া বিশ্ববিদ্যালয়ের কম্পিউটার সায়েন্স এন্ড ইঞ্জিনিয়ারিং বিভাগের দ্বিতীয় বর্ষের দ্বিতীয় সেমিস্টারের শিক্ষার্থী আশরাফুর রহমান মিনহাজ এবং তৃতীয় বর্ষের ২য় সেমিস্টারের শিক্ষার্থী মাহমুদা আফরীন।
  টিম লিডার ছিলেন আশরাফুর রহমান মিনহাজ। তাদের মেন্টর ছিলেন ওই বিভাগের প্রভাষক মাসুম বকাউল। এটি বাংলাদেশের প্রথম ওপেনসোর্স হিউম্যানয়েড রোবট বলে দাবি করেন তারা।
  রোবটটির নাম দেয়া হয়েছে মিয়া-১। মিনহাজ ও আফরীনের নামের আদ্যাক্ষর নিয়ে এই নাম দেয়া হয়। মাত্র ৪০ হাজার টাকা ব্যয়ে রোবটটি তৈরি করেন তারা। রোবটটি তৈরিতে সময় লেগেছে আড়াই মাস। সেটাকে পরিচালনার জন্য স্মার্টফোন ব্যবহার করে কমান্ড দিতে হয় না। রোবটটি ব্যবহারকারীর কথা শুনতে পারে এবং প্রতিউত্তর করতে পারে।
  মঙ্গলবার কুমিল্লার ব্রিটানিয়া বিশ্ববিদ্যালয়ের পদুয়ার বাজারের ক্যাম্পাসে রোবটটি উন্মুক্ত করা হয়। অনুষ্ঠানে প্রধান অতিথি ছিলেন জেলা প্রশাসক মো. আবুল ফজল মীর। সভাপতিত্ব করেন ভিসি ড. তোফায়েল আহমেদ। বিশেষ অতিথি ছিলেন বিএনসিসি ময়নামতি রেজিমেন্টর অধিনায়ক কর্নেল সালাউদ্দিন মুরাদ, নারী নেত্রী দিলনাশি মোহসেন ও রোকেয়ো বেগম শেফালী প্রমুখ।
  মিনহাজ আরো বলেন, আমরা রোবট মিয়া-১ কে ওপেন সোর্স করে দিয়েছে। অর্থাৎ রোবটটির প্রোগ্রাম, ডিজাইন, পার্টস লিস্ট ওয়েব সাইটে দেয়া আছে। আমরা প্রযুক্তিতে পিছিয়ে আছি। কারণ সবাই নিজেরর আবিষ্কারকে লুকিয়ে রাখি। কিন্তু আমরা ওপেন করে দিয়েছি। আমাদের দেখে যেন অন্যরা আরো ভালো কিছু করে। বাংলাদেশকে যেন এগিয়ে নিয়ে যায়। ভবিষ্যতে আমরা আরো অত্যাধুনিক প্রযুক্তি ব্যবহার করে মিয়া-২ রোবট তৈরি করবো।
  মিনহাজ কুমিল্লা নগরীর শাকতলার হেফজুর রহমানের ছেলে। তিনি এসএসসি এবং এইচএসসি পাশ করেছেন কুমিল্লা শিক্ষবোর্ড মডেল কলেজ থেকে। ছোট থেকেই তিনি প্রযুক্তি বিষয়ক কাজ করছেন। তার ইউটিউব চ্যানেলে রয়েছে রোবটের বিভিন্ন কার্যক্রম। রোবট নিয়ে তিনি আরো ভালো কিছু করতে চান।
  উল্লেখ্য-এর আগে চলতি বছর কুমিল্লা বিশ্ববিদ্যলয়ের তিন শিক্ষার্থী ৩৭ হাজার টাকায় একটি রোবট তৈরি করেছিলো।